Kierrätys - Kariniemen.fi
Kaikki Kariniemen pakkausmateriaalit voidaan lajitella muoveihin ja kartonkeihin. Siksi otimme tuotepakkauksissamme käyttöön sanalliset lajitteluviestit, joista voit tarkistaa kuinka ne tulee lajitella kierrätettäviksi.
Kaikki muovista valmistetut pakkaukset voi lajitella muovinkeräykseen. Näitä ovat esimerkiksi. kanasuikaleiden tai rintafileiden vakuumi- tai rasiapakkaukset sekä leikkelepakkaukset. Kierrätyksen helpottamiseksi erottelethan pakkausten kansikalvot rasioista, jos pakkauksessa ei ole muuta ohjetta.
Pakkaukset, jotka sisältävät muovia ja kartonkia, on helppo erotella toisistaan. Esimerkiksi Kariniemen uunivalmiin kartonkirasian muovikalvon, joka tulee ottaa rasiasta ennen uuniin laittoa, voi kierrättää laittamalla sen muovinkeräykseen. Kartonkirasian voi laittaa uunin jälkeen kartonkikeräykseen. Kanaset-tuotteiden kartonkilaatikon voi laittaa kartonkikeräykseen ja sen sisällä olevat tuotteiden suojapussit sekä dippipikarit muovinkeräykseen.
Käytämme pakkauksissa pääsääntöisesti muovia, ja toisinaan myös kartonkia ja metallia. Tuotteemme ovat helposti pilaantuvia ja niiden luontainen säilyvyys on lyhyt. Esimerkiksi jauheliha ilman suojakaasupakkaustaan säilyisi vain pari päivää nykyisen 10 päivän sijasta. Tämän vuoksi pakkausmateriaalit valitaan aina niin, että tuotteen elinkaari olisi mahdollisimman pitkä. Erilaiset muovirakenteet pakkauksissa takaavat kullekin tuotteelle parhaan mahdollisen säilyvyyden tuotannosta logistiikkaan ja kuluttajan ruokapöytään asti. Monikerrosmuoveissa, jotka eivät ole tällä hetkellä kierrätettäviä, käytetään yhdistelmää useasta eri muovilaadusta, joista jokaisella on oma tarkoituksensa.
Pakkauksen osuus lihatuotteen hiilijalanjäljestä on vain 2–5 prosenttia. Ruokahävikin osuus hiilijalanjäljestä on huomattavasti suurempi, sillä jo yhden jätteeksi joutuvan leikkelesiivun tai kanapalan luontoa kuormittava vaikutus on suurempi kuin sitä ympäröivän paketin. Suurin ekoteko onkin käyttää koko pakkauksen sisältö – silloin tuotteen valmistukseen ja pakkaamiseen käytetty energia ei mene hukkaan.
Etsimme jatkuvasti pakkausratkaisuja, joissa materiaalien ja ominaisuuksien avulla voidaan vähentää ruokahävikkiä. Optimoimme materiaalien määrän pakkauksissa mahdollisimman alhaiseksi kuitenkaan vaarantamatta niiden toimivuutta tai kestävyyttä kuljetuksessa. Etsimme jatkuvasti pakkausinnovaatioita, jotka parantavat tuotteen säilyvyyttä. Uusiutuvista lähteistä olevien pakkausmateriaalien käyttö lisääntyy koko ajan ja käytämme kierrätysmateriaaleja aina kun se on mahdollista. Tavoitteenamme on olla prosessimme jokaisessa vaiheessa edistyksellinen ja kehittää pakkauksia ekologisesti kestäviksi. Vuonna 2019 toimme markkinoille Kariniemen annospakkaukset, joissa käytetään jopa 54 prosenttia vähemmän muovia kuin vastaavassa rasiapakkauksessa.